钦定古今图书集成/理学汇编/学行典/第084卷 > 朱子大全集 > 《答徐斯远》
## 钦定古今图书集成/理学汇编/学行典/第084卷 > 朱子大全集 > 《答徐斯远》

彦章守旧说甚固，乃是护惜己见，不肯自将来下毒
手弹驳。如人收得假金，不敢试将火煆如此，如何得
长进？僧家有“琉璃瓶子禅”之说，正谓此耳。

又

“昌父志操文词，皆非流辈所及，至此适值悲挠，未能
罄竭所怀，然大概亦已言之，不过欲其刊落枝叶，就
日用闲，深察义理之本然，庶几有所据依，以造实地，
不但为骚人墨客而已。今渠所志，虽不止此，然犹觉
有偏重之意，切己处却全未有所安也。斯远亦不可
不知此意，故此具报，幸有以交相警切为佳耳。”彦章
议论虽有偏滞不通之病，然其意思终是靠里近。实
有受用处也。